নিজস্ব প্রতিবেদন:  ফের সিআইডি তল্লাসি ভারতী ঘনিষ্ঠের ফ্ল্যাটে। উদ্ধার নগদ দু কোটি টাকা। বুধবার বাঁশদ্রোণি বাজারের কাছে তিনতলা বাড়িতে হানা দেন সিআইডি আধিকারিকরা। ৩৪৯/ ৩৩১ এনএসসি বোস রোডের দোতলার ওই ফ্ল্যাট ভারতী স্বামী এমএভ রাজুর এক আত্মীয়ের। ফ্ল্যাটের চাবি রাখা থাকত রাজুর কাছেই। অভিযোগ, এই ফ্ল্যাটেই নগদ দু কোটি টাকা রাখেন ভারতীর দেহরক্ষী সুজিত মণ্ডল। প্রায় ঘণ্টা দুয়েক ফ্ল্যাটে তল্লাসি চালান সিআইডি আধিকারিকরা। তাতেই মেলে দু কোটি টাকা। পুরো তল্লাসি প্রক্রিয়া ভিডিও বন্দি করে রাখা হয়।  গত ২০ ফেব্রুয়ারি ভারতী ঘোষের ব্যাঙ্ক লকার থেকে উদ্ধার হয় প্রচুর মূল্যবান গয়না। মঙ্গলবার ম্যারাথন তল্লাশি চালিয়ে ভারতীর ২টি লকার থেকে ১১০ ভরি সোনা উদ্ধার করলেন সিআইডির গোয়েন্দারা। এদিন প্রায় ৬ ঘণ্টা তল্লাশি চালায় সিআইডি। ভারতীর দাবি, উদ্ধার হওয়া গয়না তাঁর স্ত্রীধন। ১৯৯৪ সালে বিয়েতে ওই গয়না পেয়েছিলেন তিনি।